APSTIPRINĀTS

ar Rīgas Stradiņa universitātes

2022. gada 27. jūnijā

Senāta prezidija lēmumu, prot. Nr. 2-SP-1/12/2022

Grozījumi 2024. gada 13. februāra

Senāta lēmums, prot. Nr. 2-S-1/2/2024

**Noteikumi par studiju rezultātu ieskaitīšanu un studiju uzsākšanu vēlākos studiju posmos**

**(Konsolidētais teksts ar iezīmētiem veiktajiem grozījumiem 14.02.2024.)**

Izdoti saskaņā ar

Augstskolu likuma 4.panta trešās daļas 9.punktu,

 15.1 panta 3. punkta c apakšpunktu,

47.panta pirmo un pirmo prim daļu

un Ministru kabineta 2004.gada 16.novembra

 noteikumiem Nr.932 ,,Studiju uzsākšanas

 kārtība vēlākos studiju posmos”

1. **Vispārīgie noteikumi**
	1. Noteikumi par studiju rezultātu (kredītpunktu) ieskaitīšanu un studiju uzsākšanu vēlākos studiju posmos (turpmāk – Noteikumi) nosaka:
		1. salīdzināšanas un ieskaitīšanas vispārīgo kārtību, kādā tiek salīdzināti un ieskaitīti personas formālajā augstākajā izglītībā apgūtie studiju kursi, studiju moduļi un studiju programmu daļas (turpmāk – Studiju kursi), kā arī ārpus formālās izglītības apgūtās vai profesionālajā pieredzē iegūtās zināšanas, prasmes un kompetences un iepriekšējā izglītībā sasniegti studiju rezultāti (turpmāk – Atzītie studiju rezultāti);
		2. kredītpunktu salīdzināšanas un ieskaitīšanas kārtību un kritērijus Rīgas Stradiņa universitātes (turpmāk – Universitāte) studējošajiem;
		3. kritērijus un kārtību reflektantiem studiju uzsākšanai vēlākos studiju posmos;
		4. ieskaitīšanas papildu nosacījumus reglamentētajās profesijās un ārvalstīs iegūtajai izglītībai;
		5. ārpus formālās izglītības apgūto vai profesionālajā pieredzē iegūto zināšanu, prasmju un kompetenču un iepriekšējā izglītībā sasniegtu studiju rezultātu ieskaitīšanas kārtību un kritērijus;
		6. zinātniskās darbības rezultātu ieskaitīšanas kārtību un kritērijus.
	2. Studiju kursu, Atzīto studiju rezultātu, kā arī zinātniskās darbības rezultātu ieskaitīšanas mērķis ir vairot izglītības pieejamību, samazinot apgūstamo kredītpunktu apjomu, saīsinot studiju ilgumu vai uzsākot studijas vēlākos studiju posmos Universitātes īstenotajās studiju programmās, saglabājot izglītības kvalitāti.
2. **Salīdzināšanas un ieskaitīšanas vispārīgā kārtība**
	1. Salīdzināšanu un ieskaitīšanu veic šādos gadījumos:
		1. pārejot no citas augstākās izglītības iestādes uz Universitāti;
		2. pārejot Universitātes ietvaros no vienas studiju programmas uz citu (tai skaitā, mainot kvalifikāciju, formu, veidu un valodu);
		3. atsākot studijas pēc pārtraukuma (pēc eksmatrikulācijas vai akadēmiskā atvaļinājuma), ja ir veiktas būtiskas izmaiņas attiecīgajos studiju kursos;
		4. turpinot studijas bakalaura grāda vai otrā līmeņa profesionālās augstākās izglītības iegūšanai pēc pirmā līmeņa profesionālās augstākās izglītības ieguves;
		5. Universitātes studējošajam pēc studiju kursu apguves Universitātes Atvērtajā universitātē (turpmāk – AU) citas studiju programmas ietvaros;
		6. pēc studiju kursu apguves ārpus formālās izglītības citā augstākās izglītības iestādē.
	2. Ieskaitīšanu pilnā apjomā un bez salīdzināšanas veic:
		1. atgriežoties no starptautiskajām apmaiņas programmām, kuru apguvi studējošais iepriekš rakstveidā saskaņojis ar studiju programmas direktoru;
		2. rezidentūras medicīnā un doktora studiju programmās, ja ieskaita studiju posmus;
		3. Universitātes studējošajam pēc studiju kursu apguves AU tās pašas studiju programmas ietvaros (vērtējums tiek pārnests no AU apgūtā studiju kursa uz Universitātes ieskaitāmo Studiju kursu, nepievienojot apliecinājumu);
		4. ja Universitātes Ārpus formālās izglītības apgūto vai profesionālajā pieredzē iegūto kompetenču un iepriekšējā izglītībā sasniegtu studiju rezultātu atzīšanas komisija (turpmāk – Atzīšanas komisija) pieņēmusi lēmumu par Atzītajiem studiju rezultātiem;
		5. un citos gadījumos.
	3. Iepriekš apgūtie Studiju kursi un Atzītie studiju rezultāti, kā arī zinātniskās darbības rezultāti tiek salīdzināti ar vērtēšanas brīdī spēkā esošā studiju programmas plānā iekļauto studiju kursu saturu, pārbaudījuma veidu un apjomu kredītpunktos.
	4. Studiju programmas direktors vai studiju programmas direktora nozīmēta persona (turpmāk – Studiju programmas direktors) sagatavo studiju kursu salīdzināšanas protokolu, kurā norāda, kuri Studiju kursi ir pilnībā ieskaitāmi un kuri ir daļēji ieskaitāmi studiju programmā, un individuālo studiju plānu. Nepieciešamības gadījumā salīdzināšanas protokolam pievieno izvērstu salīdzinājumu un pamatojumu. Ārvalstu studējošajam/reflektantam salīdzināšanas protokols un individuālais studiju plāns tiek sagatavots angļu valodā.
	5. Pilnībā studiju programmā var ieskaitīt Studiju kursus un Atzītos studiju rezultātus, kā arī zinātniskās darbības rezultātus, kas apgūti tādā pašā vai lielākā kredītpunktu apjomā un kuru saturs, mērķi, uzdevumi un sasniedzamie rezultāti atbilst studiju kursam, kurā to ieskaita.
	6. Daļēji studiju programmā ieskaitītajiem Studiju kursiem salīdzināšanas protokolā norāda papildus kārtojamos pārbaudījumus.
	7. Dažāda veida un līmeņa studiju programmās studiju kursus var ieskaitīt pēc šādiem noteikumiem:
		1. pirmā līmeņa profesionālās augstākās izglītības programmas ietvaros apgūtos Studiju kursus var ieskaitīt bakalaura vai otrā līmeņa profesionālās augstākās izglītības programmas (kas īstenojama pēc vispārējās vai profesionālās vidējas izglītības ieguves) pirmajos studiju gados apgūstamajos studiju kursos;
		2. bakalaura studiju programmas ietvaros apgūtos studiju kursus var ieskaitīt otrā līmeņa profesionālās augstākās izglītības programmas (kas īstenojama pēc vispārējās vai profesionālās vidējās izglītības ieguves) pirmajos studiju gados apgūstamajos studiju kursos;
		3. otrā līmeņa profesionālās augstākās izglītības programmas ietvaros apgūtos studiju kursus var ieskaitīt bakalaura vai maģistra programmas attiecīgajos studiju gados apgūstamajos studiju kursos.
	8. Studiju kursus neieskaita, ja šo kursu saturs, apjoms vai apgūtās zināšanas un iegūtās prasmes neatbilst studiju programmas prasībām.
	9. Studiju kursus var neieskaitīt, ja tie apgūti pirms vairāk nekā 4 (četriem) gadiem, ja ir pamats uzskatīt, ka Studiju kursa saturs ir būtiski mainījies šajā laika periodā.
	10. Salīdzinājuma rezultātā pielīdzinātos Studiju kursus ieskaita studējošā izpildītajās akadēmiskajās saistībās, aizstājot studiju programmas obligātās (A) daļas, ierobežotās izvēles (B) daļas vai brīvās izvēles (C) daļas studiju kursus.
	11. Salīdzināmajā studiju kursā nokārtotos pārbaudījumus ieskaita šādā kārtībā:
		1. pārbaudījumu ,,eksāmens” uzskata par atbilstošu esošajā studiju kursā norādītajam pārbaudījuma veidam ,,eksāmens” vai ,,ieskaite”;
		2. pārbaudījumu ,,ieskaite” uzskata par atbilstošu pārbaudījumam ,,ieskaite”. Ja norādītais pārbaudījums ir ,,ieskaite”, bet Universitātes esošā studiju kursa pārbaudījums ir ,,eksāmens”, vai ja salīdzināmajā studiju kursā pārbaudījuma nav, tad studiju kursu ieskaitīšanas nosacījums ir esošajā studiju kursā paredzētā pārbaudījuma nokārtošana, izņemot gadījumus, kad Studiju programmas direktors nosaka citādi;
		3. starptautiskajās apmaiņas programmās iegūto gala pārbaudījumu veidu nemaina;
		4. ja salīdzināmā studiju kursa norādītais pārbaudījuma veids ir atbilstošs, tad ieskaitāmajam studiju kursam norāda studējošā iegūto vērtējumu eksāmenā 10 ballu sistēmā vai ,,ieskaitīts”.
	12. Salīdzināšanas protokolu un individuālo studiju plānu Studiju programmas direktors iesniedz Studentu servisa darbiniekam vai attiecīgās fakultātes (nodaļas) atbalsta personālam.
	13. Ja pēc studiju kursu ieskaitīšanas reflektants neuzsāk studijas tuvākā semestra laikā vai Universitātes studējošais studijas pārtrauc, pieņemtais lēmums zaudē spēku. Reflektants vai Universitātes studējošais var iesniegt atkārtotu iesniegumu ar lūgumu salīdzināt un ieskaitīt studiju kursus pirms plānotās studiju uzsākšanas vai atsākšanas.
	14. Iesniegumam pievieno kādu no attiecīgajiem dokumentiem (kopijas, datnes):
		1. Universitātes vai citas augstākās izglītības iestādes akadēmiskā izziņu vai apliecinājumu par apgūto studiju kursu;
		2. Universitātes Atzīšanas komisijas lēmumu par Atzītajiem studiju rezultātiem;
		3. diplomu ar diploma pielikumu;
		4. studējošajiem, kuri atgriežas pēc studijām ārvalstu augstākās izglītības iestādēs starptautisko apmaiņas programmu ietvaros – studiju līgumu vai starptautiskās apmaiņas programmas studenta prakses līgumu.
3. **Kredītpunktu salīdzināšanas un ieskaitīšanas kārtība un kritēriji Universitātes studējošajiem**
	1. Studējošais, kurš vēlas samazināt apgūstamo kredītpunktu apjomu un saīsināt studiju ilgumu, iesniedz elektronisku iesniegumu ne vēlāk kā līdz attiecīgā semestra pirmā mēneša beigām. Ja iesniegums iesniegts vēlāk, Universitāte var pilnīgi vai daļēji atteikt attiecīgā Studiju kursa ieskaitīšanu attiecīgajā semestrī.
	2. Ja iesniegumam pievienotais dokuments ir svešvalodā (izņemot angļu valodā), studējošais iesniedz notariāli apliecinātu vai izdevējiestādes apstiprinātu dokumenta tulkojumu latviešu vai angļu valodās.
	3. Studiju programmas direktors izskata iesniegumu, veic salīdzināšanu un ieskaitīšanu ne vēlāk kā divu nedēļu laikā pēc visu dokumentu iesniegšanas Studentu servisā.
	4. Uz salīdzināšanas protokola pamata veido individuālo studiju plānu Studējošo informācijas sistēmā.
	5. Studējošo kontaktpersona veic studiju maksas pārrēķinu (no fizisko un juridisko personu līdzekļiem finansētās studiju vietās) un informē studējošo. Pēc vienošanās par grozījumiem noslēgšanas Universitātē studējošajam saīsina studiju ilgumu vai samazina apgūstamo kredītpunktu apjomu, ja studiju kursu salīdzināšana ir uzsākta ne vēlāk kā viena mēneša laikā no semestra sākuma. Studiju maksu par jau apgūto studiju kursa daļu neatmaksā.
4. **Kritēriji un kārtība reflektantiem studiju uzsākšanai vēlākos studiju posmos**
	1. Reflektants var pretendēt uz uzņemšanu vēlākos studiju posmos ja:
		1. iepriekš iegūtā izglītība atbilst uzņemšanas prasībām studiju programmā;
		2. var ieskaitīt vismaz 20 kredītpunktus jeb 30 Eiropas kredītpunktu pārneses un uzkrāšanas sistēmas (*European Credit Transfer and Accumulation System*) kredītpunktus jeb vienu pilnu studiju semestri atbilstoši studiju programmas plānam;
		3. studiju programmās ar secīgu studiju kursu apguvi – ieskaitītie kredītpunkti attiecas uz vismaz vienu pilnu studiju semestri atbilstoši studiju programmas plānam;
		4. studiju programmā ir brīva studiju vieta[[1]](#footnote-2), kas tiek noskaidrota atbilstoši studentu servisa aktuālajai informācijai izvērtēšanas brīdī.
		5. Iepriekš iegūtās izglītības ietvaros studiju programmas vai tās daļas apguvi un sekmīgi nokārtotus pārbaudījumus apliecina augstskolas vai koledžas izsniegta izziņa.
		6. Ja Reflektantu skaits, kuri pretendē uz uzņemšanu vēlākos studiju posmos, ir lielāks kā brīvo studiju vietu skaits, tad primāri tiek izvērtēti pieteikumi reflektantiem, kuriem ir labas vai izcilas sekmes iepriekšējā studiju procesā, kā arī izpilda šādus kritērijus:
			1. iepriekš iegūtās izglītības ietvaros nav nesekmīgu gala vērtējumu nevienā apgūtajā studiju kursā (ja pieejama šāda informācija);
			2. iepriekš iegūtās izglītības ietvaros nav notikusi eksmatrikulācija (izslēgšana no studējošo saraksta) sakarā ar disciplinārpārkāpumiem vai akadēmiskā godīguma pārkāpumiem (ja pieejama šāda informācija).
	2. Reflektants, kurš vēlas uzsākt studijas vēlākos studiju posmos un piedalās uzņemšanas konkursā, iesniedz elektronisku iesniegumu uzņemšanas konkursa laikā.
	3. Ja iesniegumam pievienotais dokuments ir svešvalodā (izņemot angļu valodā), reflektants iesniedz notariāli apliecinātu vai izdevējiestādes apstiprinātu dokumenta tulkojumu latviešu vai angļu valodās.
	4. Ja reflektantam ieskaitāmais studiju kursu saturs un apjoms neatbilst nosacījumiem, lai varētu pretendēt uz uzņemšanu vēlākos studiju posmos (arī ierobežota studiju vietu gadījumā), reflektants turpina piedalīties uzņemšanas konkursā, un salīdzināmo un ieskaitāmo studiju kursu saturs un apjoms tiek ņemts vērā, sastādot individuālo studiju plānu studiju līguma noslēgšanai uzņemšanas konkursa rezultātā.
	5. Ja reflektantam pilnībā ieskaitīts vismaz viens secīgs semestris, tad Studiju programmas direktors var lemt par atlikušo studiju kursu ieskaitīšanu uzreiz.
	6. Ja reflektanta iepriekš iegūtā formālā izglītība ir iegūta ārvalstīs un tā neatbilst uzņemšanas prasībām studiju programmā, trūkstošo vērtējumu mācību priekšmetā var aizstāt:
		1. ar atbilstoša studiju kursa vērtējumu no citas formālās augstākās izglītības, ko apliecina diploma pielikums vai akadēmiskā izziņa;
		2. ar atbilstoša ārpus formālās izglītības apgūta studiju kursa vērtējumu, ko apliecina augstākās izglītības iestādes izsniegta apliecība vai sertifikāts.

**Vietējiem reflektantiem:**

* 1. Reflektants, kurš pretendē uz studijām vēlākos studiju posmos studiju programmās latviešu valodā:
		1. elektroniski reģistrējas Universitātes e-Uzņemšanas sistēmā (<https://uznemsana.rsu.lv>);
		2. iesniedz nepieciešamos uzņemšanas noteikumos paredzētos dokumentus.
	2. Studiju programmas direktors veic salīdzināšanu un ieskaitīšanu uzņemšanas konkursa laikā.
	3. Uz salīdzināšanas protokola un individuālā studiju plāna pamata Studentu servisa darbinieks informē reflektantu par pieņemto lēmumu, ja nepieciešams, veic studiju maksas aprēķinu, sagatavo studiju līgumu, un pēc līgumā noteikto saistību izpildes (pēc studiju maksas pirmās iemaksas veikšanas) reflektants tiek imatrikulēts studijām vēlākos studiju posmos.

**Ārvalstu reflektantiem:**

* 1. Reflektants, kurš pretendē uz studijām vēlākos studiju posmos studiju programmās angļu valodā:
		1. elektroniski reģistrējas Universitātes e-Uzņemšanas sistēmā (<https://admission.rsu.lv/en>);
		2. Universitātes e-Uzņemšanas sistēmā augšupielādē nepieciešamos uzņemšanas kārtībā studiju programmās angļu valodā noteiktos dokumentus;
		3. Universitātes e-Uzņemšanas sistēmā aizpilda sadaļas “*Terms and Conditions*” apakšsadaļu “*Application for credit transfer*” par pielīdzināmajiem Studiju kursiem un kredītpunktu apjomu.
	2. Ar Rektora rīkojumu apstiprināta komisija (atbilstoši studiju programmas zinātnes jomai)veic salīdzināšanu un ieskaitīšanu pēc tam, kad Ārvalstu reflektantu nodaļa veikusi ārvalstīs apgūto studiju kursu salīdzināšanas un ieskaitīšanas formālās atbilstības pirmspārbaudi (par iesnieguma noformējumu, pievienotajiem dokumentiem un noskaidrota informācija par brīvo vietu skaitu studiju programmā u.tml.).
	3. Uz salīdzināšanas protokola un individuālā studiju plāna pamata Ārvalstu reflektantu nodaļas speciālists informē studiju programmu angļu valodā reflektantus par pieņemto lēmumu, nosūtot šim reflektantam salīdzināšanas protokolu un individuālo studiju plānu angļu valodā. Ja reflektants piekrīt salīdzināšanas protokolā un individuālajā studiju plānā noteiktajam, Universitātes Ārvalstu reflektantu nodaļa veic studiju maksas aprēķinu, sagatavo studiju līgumu, kā arī organizē studiju līguma noslēgšanu, imigrācijas procedūras un imatrikulāciju.
1. **Ieskaitīšanas papildu nosacījumi reglamentētajās profesijās un ārvalstīs iegūtajai izglītībai**
	1. Lai nodrošinātu piešķiramās profesionālās kvalifikācijas atbilstību tiesību aktos noteiktajām prasībām studiju programmās, kuras atbilst Latvijā noteiktajām reglamentētajām profesijām, Studiju kursus un Atzītos studiju rezultātus var ieskaitīt, ja ir izpildītas šādas papildu prasības:
		1. studiju kurss ir apgūts Eiropas Savienības, Eiropas Ekonomikas zonas vai Šveices Konfederācijas teritorijā. Studiju kursus un Atzītos studiju rezultātus var ieskaitīt arī tad, ja studiju kurss ir apgūts citās teritorijās un ja no pieejamās dokumentācijas nerodas šaubas par iegūtās izglītības satura atbilstību Universitātes Studiju kursiem (piemēram, ir saņemta Akadēmiskā informācijas centra (turpmāk – AIC) izziņa par atbilstību);
		2. ārvalstī, kurā apgūts studiju kurss, attiecīgā profesija vai specialitāte arī tiek atzīta par reglamentēto profesiju (specialitāti). Gadījumā, ja attiecīgā profesija tiek atzīta par reglamentēto profesiju, bet specialitāte – netiek, lēmumu par studiju kursa ieskaitīšanu pieņem pēc apgūto studiju kursu, atzīto kompetenču un sasniegto studiju rezultātu satura izvērtēšanas;
		3. studiju kurss ir apgūts iestādē, kura atbilst Latvijas ārējo normatīvo aktu vai Eiropas Kopienas tiesību aktu prasībām attiecīgajā reglamentētajā profesijā;
		4. ir ievēroti citi speciālajos reglamentējošo profesiju regulējošajos normatīvajos aktos noteiktie ierobežojumi vai papildu prasības.
	2. Ja studiju kurss apgūts ārpus Eiropas Savienības, Eiropas Ekonomikas zonas vai Šveices Konfederācijas teritorijas, ieskaitāms tikai izņēmuma gadījumos, ja Atzīšanas komisijai no pieejamās dokumentācijas nerodas šaubas par iespēju veikt izvērtēšanu un kopējais šādās vietās visos veidos apgūtais un ieskaitāmais studiju kursu apjoms reglamentētajā profesijā jebkurā gadījumā ir mazāks par 50 procentiem no kopējā studiju programmas apjoma.
	3. Studiju programmās, kuras neatbilst Latvijā noteiktajām reglamentētajām profesijām, ārvalstīs apgūtus studiju kursus var ieskaitīt, ja ir izpildītas šādas papildu prasības:
		1. studiju kursā ir iegūts vērtējums. Ja tāda nav, reflektantam jākārto studiju kursā paredzētais pārbaudījums;
		2. studiju virziena ,,Tiesību zinātne” studiju programmās – obligātajā (A) un obligātās izvēles (B) daļā studiju kursus var atzīt, ja tie apgūti valstī, kuras tiesību sistēma ietilpst kontinentālās Eiropas (romāņu – ģermāņu) tiesību sistēmā. Šis ierobežojums nav piemērojams attiecībā uz speciālajiem studiju kursiem par attiecīgās valsts tiesību sistēmu vai citu tiesību loku, vai attiecībā uz izvēles (C) daļas studiju kursiem.
2. **Ārpus formālās izglītības apgūto vai profesionālajā pieredzē iegūto zināšanu, prasmju un kompetenču un iepriekšējā izglītībā sasniegtu studiju rezultātu ieskaitīšanas kārtība un kritēriji**
	1. Kārtība un kritēriji, kādā Atzīšanas komisija izskata personas iesniegumu un pieņem lēmumu par atzīstamajiem studiju rezultātiem, noteikta atsevišķā Universitātes iekšējā normatīvajā aktā.
	2. Ja reflektants vai Universitātes studējošais iesniegumā Universitātes Atzīšanas komisijai par atzīstamajiem studiju rezultātiem kā atzīšanas mērķi norāda studiju uzsākšanu vēlākos studiju posmos vai studiju laika saīsināšanu tuvākā semestra laikā, tad tas tiek pielīdzināts vienlaicīgam lūgumam Studiju programmas direktoram ieskaitīt Atzītos studiju rezultātus. Studiju programmas direktors pieņem lēmumu par ieskaitīšanu pēc Atzīšanas komisijas lēmuma pieņemšanas.
	3. Ja Universitātes Atzīšanas komisijas lēmums par Atzītajiem studiju rezultātiem ir pilnīgi vai daļēji labvēlīgs, Studiju programmas direktors ieskaita atzītos studiju kursus un sagatavo reflektanta vai Universitātes studējošā individuālo studiju plānu tuvākā semestra laikā studiju uzsākšanai vai studiju laika saīsināšanai vispārējā Noteikumos noteiktajā kārtībā.
	4. Ja Universitātes Atzīšanas komisijas lēmums par Atzīto studiju rezultātu ir pilnīgi vai daļēji labvēlīgs, bet reflektants vai Universitātes studējošais:
		1. tuvākā semestra laikā neuzsāk vai neturpina studijas, – Studiju programmas direktors Atzītos studiju rezultātus neieskaita vai ieskaitīšanas gadījumā individuālais studiju plāns zaudē spēku. Tādā gadījumā reflektants vai Universitātes studējošais pirms plānotās studiju uzsākšanas vai atsākšanas atkārtoti iesniedz Studiju programmas direktoram atsevišķu iesniegumu par Universitātes Atzīšanas komisijas Atzīto studiju rezultātu ieskaitīšanu vispārējā Noteikumos noteiktajā kārtībā;
		2. apstrīd Universitātes Atzīšanas komisijas lēmumu, – Studiju programmas direktors apstrīdētajā lēmuma daļā neatzītos studiju rezultātus neieskaita vai ieskaitīšanas gadījumā individuālais studiju plāns zaudē spēku.
	5. Ja reflektants vai Universitātes studējošais iesniedz atsevišķu iesniegumu par Universitātes Atzīšanas komisijas Atzīto studiju rezultātu ieskaitīšanu un:
		1. ja kopš lēmuma pieņemšanas nav veiktas būtiskas izmaiņas attiecīgajā studiju kursā, Studiju programmas direktors ieskaita Atzītos studiju rezultātus bez salīdzināšanas un sagatavo individuālo studiju plānu studiju uzsākšanai tuvākā semestra laikā vai turpināšanai vispārējā Noteikumos noteiktajā kārtībā;
		2. ja kopš lēmuma pieņemšanas ir veiktas būtiskas izmaiņas attiecīgajā studiju kursā, Studiju programmas direktors neieskaita Atzītos studiju rezultātus. Tādā gadījumā persona var atkārtoti iesniegt Universitātes Atzīšanas komisijā iesniegumu par atzīstamajiem studiju rezultātiem atbilstoši jaunajam studiju kursa saturam.
	6. Noteikumos noteiktie personas, reflektanta vai Universitātes studējošā iesnieguma par ieskaitīšanu izskatīšanas termiņi nav saistoši Universitātes Atzīšanas komisijai lēmuma pieņemšanā par Atzītajiem studiju rezultātiem. Persona, reflektants un Universitātes studējošais ir atbildīgi par savlaicīgu iesnieguma iesniegšanu Universitātes Atzīšanas komisijā, ja atzīšanas mērķis ir uzsākt studijas vēlākos studiju posmos , ieskaitīt kredītpunktus vai saīsināt studiju ilgumu tuvākā semestra laikā.
3. **Zinātniskās darbības rezultātu ieskaitīšanas kārtība un kritēriji**
	1. Doktorantūras nodaļa individuāli konsultē interesentus par ieteicamāko procedūru – zinātniskās darbības salīdzināšanu un ieskaitīšanu studijām vēlākos studiju posmos doktora studiju programmās vai par akadēmiskās darbības pielīdzināšanu doktora studiju programmas prasībām saskaņā ar normatīvajiem aktiem par promociju.
	2. Ja reflektants pretendē uz uzņemšanu vēlākos studiju posmos doktora studiju programmā un vēlas zinātniskās darbības rezultātu ieskaitīšanu, tad iesniegumā norāda plānoto promocijas darba tēmu un promocijas darba vadītāju atbilstoši Studiju reglamenta III – Doktora studiju reglamenta prasībām, kā arī pievieno anotāciju atbilstoši uzņemšanas noteikumu prasībām doktora studiju programmās un dokumentus, kas apliecina zinātniskās darbības rezultātus par promocijas darba tēmu. Iesniegumam vēlams pievienot arī attiecīgās ētikas komitejas atļauju, piekrišanas vai atļaujas personas datu apstrādei un citas atļaujas, ja attiecināms.
	3. Zinātniskās darbības rezultātu salīdzināšanu un ieskaitīšanu attiecīgajā studiju posmā veic Zinātniskās darbības izvērtēšanas komisija ne mazāk kā 3 (triju) locekļu sastāvā, kuru apstiprina ar Universitātes zinātņu prorektora rīkojumu. Zinātniskās darbības izvērtēšanas komisijā iekļauj Doktorantūras nodaļas dekānu, studiju programmas direktoru, nozares vai apakšnozares ekspertus atbilstoši promocijas darba tēmai.
	4. Veicot zinātniskās darbības rezultātu salīdzināšanu, Zinātniskās darbības izvērtēšanas komisija ņem vērā zinātniskās darbības rādītājus atbilstoši Studiju reglamenta III – Doktora studiju reglamenta prasībām, plānotā promocijas darba izstrādes posmu. Vienojoties ar reflektantu, Zinātniskās darbības izvērtēšanas komisija var precizēt plānotā promocijas darba tēmu.
	5. Reflektantam zinātniskās darbības rezultātus var ieskaitīt par atsevišķiem Studiju kursiem vai par studiju posmu. Lēmumā par zinātniskās darbības rezultātu ieskaitīšanu papildus norāda plānoto promocijas darba tēmu un promocijas darba vadītāju.
4. **Noslēguma noteikumi**
	1. Noteikumus piemēro tiktāl, ciktāl tie nav pretrunā ārējiem un Universitātes iekšējiem normatīvajiem aktiem (uzņemšanas noteikumiem).
	2. Salīdzināšanu un ieskaitīšanu kopīgās studiju programmās veic saskaņā ar Noteikumiem, ciktāl līgumā par kopīgas studiju programmas izstrādi un īstenošanu nav noteikts citādi.

Senāta priekšsēdētājs J. Gardovskis

A. Lielā, 67409186

Agnese.Liela@rsu.lv

D. Zvidriņa, 67409093

Dagnija.Zvidrina@rsu.lv

GROZĪJUMI SASKAŅOTI

Rīgas Stradiņa universitātes

2024. gada 22.janvāra Dekānu padomes sēdē, protokols Nr. 4-SD.1-2/2/2024

2024. gada 29. janvāra Rektorāta sēdē, protokols Nr.1-PB-1/4/2024

SASKAŅOTS

Rīgas Stradiņa universitātes

2022. gada 25. aprīļa Dekānu padomes sēdē, protokols Nr. 4-SD.1-2/15/2022

2022. gada 20. jūnija Rektorāta sēdē, protokols Nr. 1-PB-1/22/2022

1. Studiju programmā brīvo studiju vietu skaits tiek vērtēts, ņemot vērā arī iespējas nodrošināt studijas atbilstoši individuālajam studiju plānam, attiecīgi fakultāte izvērtēšanas ietvaros var sniegt izvērtēšanai nepieciešamo papildus informāciju [↑](#footnote-ref-2)